[{"text_idx": "#000000", "text": "Yn creu gwell ofal cymdeithasol yng Nghymru"}, {"text_idx": "#000001", "text": "\u2018Tyfu Adenydd\u2019: barn plant a phobl ifanc ar drawsnewidiadau\nCefnogi Rhieni mewn gofal ac wrth ei adael #NegeseuoniRieniCorfforaethol\nCanllawiau Rhyngweithio trwy Fideo (VIG)\nYmchwil ac adolygiadau o ymarfer"}, {"text_idx": "#000002", "text": "\u2018Tyfu Adenydd\u2019: barn plant a phobl ifanc ar drawsnewidiadau\nCefnogi Rhieni mewn gofal ac wrth ei adael #NegeseuoniRieniCorfforaethol\nCanllawiau Rhyngweithio trwy Fideo (VIG)"}, {"text_idx": "#000004", "text": "Un o flaenoriaethau Gwasanaeth Mabwysiadu Cenedlaethol Cymru yw \u2018cyswllt iachach drwy well gwasanaethau i deuluoedd geni\u2019. Cynhaliwyd archwiliad ar ddiwedd 2022 i gasglu gwybodaeth feintiol ac ansoddol gan ystod o weithwyr proffesiynol sy\u2019n gweithio gyda phlant mabwysiedig a\u2019u teuluoedd."}, {"text_idx": "#000005", "text": "Bydd hunaniaeth plentyn mabwysiedig bob amser yn cwmpasu sawl elfen ac mae iechyd seicolegol a meddyliol tymor hir plentyn yn dibynnu ar ddod o hyd i atebion i gwestiynau sylfaenol am bwy ydyn nhw. Bydd gan bob plentyn sy\u2019n derbyn gofal gynllun cyswllt, gan gynnwys y rhai sydd i\u2019w mabwysiadu. Gall hyn fod naill ai\u2019n uniongyrchol / wyneb yn wyneb neu\u2019n anuniongyrchol (e.e. \u2018blwch llythyrau\u2019).[1] Am nifer o flynyddoedd, cyswllt anuniongyrchol fu\u2019r trefniant diofyn, gyda chymharol ychydig o blant yn cael unrhyw fath o gyswllt uniongyrchol."}, {"text_idx": "#000007", "text": "... dylai trefniadau cyswllt arfaethedig ... bob amser gynnwys archwiliad o\u2019r posibilrwydd o gyswllt uniongyrchol er mwyn nodi pwy sy\u2019n arwyddocaol i\u2019r plentyn, ac er mwyn canfod anghenion a gwasanaethau sydd eu hangen i ddiwallu\u2019r rhain nawr ac yn y dyfodol."}, {"text_idx": "#000008", "text": "Gofynnir i bob darpar fabwysiadwr ymrwymo i ryw fath o gyswllt ond nid yw\u2019r cytundeb y maent yn ei lofnodi yn gyfreithiol rwymol ac, er y gellir gwneud gorchmynion cyswllt,[2] maent yn hynod brin. Fel yr awgrymir uchod, mae\u2019n anochel y bydd anghenion mewn perthynas a\u0302 chyswllt yn newid dros amser wrth i\u2019r plentyn ddatblygu ac wrth i amgylchiadau unigolion newid. Felly, mae angen adolygiad cyfnodol a chefnogaeth barhaus."}, {"text_idx": "#000009", "text": "Mae\u2019r wybodaeth feintiol o\u2019r archwiliad yn darparu meincnod defnyddiol i fesur cynnydd yn ei erbyn. Yn 2021/2022, roedd gan 230 o blant orchymyn lleoli[3] yng Nghymru. Roedd gan bob un gynllun ar gyfer rhyw fath o gyswllt, ond dim ond 15% oedd yn cynnwys cyswllt uniongyrchol."}, {"text_idx": "#000010", "text": "Canfu Meakings ac eraill (2018) nad oedd gan yr un o\u2019r teuluoedd yn eu sampl o 2014/2015 gynllun ar gyfer cyswllt wyneb yn wyneb a\u0302 rhieni geni. Edrychodd Jones, MacDonald a Brooks (2020) ar gyfraddau cyswllt ar o\u0302l mabwysiadu ledled y DU. Canfu fod rhieni mabwysiadol yng Nghymru wedi nodi\u2019r cyfraddau isaf o gyswllt uniongyrchol, sef 16%, sy\u2019n cyd-fynd yn agos a\u0302\u2019r ffigur o\u2019r archwiliad hwn, tra bod Gogledd Iwerddon wedi adrodd y cyfraddau uchaf, sef 54%. Er bod cyfran y plant sy\u2019n cael cyswllt uniongyrchol yn dal i fod yn gymharol isel yng Nghymru, mae hyn yn darparu tystiolaeth o gynnydd."}, {"text_idx": "#000011", "text": "Bob blwyddyn mae nifer y trefniadau cyswllt cyn 18 wedi cynyddu. Dangosodd yr archwiliad fod 5,070 o drefniadau cyswllt yng Nghymru ar hyn o bryd ond mae angen adnoddau sylweddol er mwyn rheoli/cefnogi\u2019r rhain. Mae tua 20% yn dod yn segur dros amser am amrywiaeth o resymau."}, {"text_idx": "#000012", "text": "Teimlai cyfranogwyr, pan oedd penderfyniadau am gyswllt yn cynnwys gweithwyr proffesiynol mabwysiadu ac yn tynnu ar ymchwil, ei fod yn arwain at ddull mwy hyblyg a chynnil, yn hytrach nag ymateb safonol/fformiwla\u0308ig, yn seiliedig ar arferion hirsefydlog. Roedd unrhyw faterion yn ymwneud yn gyffredinol a\u0302 diffygion mewn cynllunio a chyfathrebu."}, {"text_idx": "#000013", "text": "Ystyrir bod cefnogaeth dda yn allweddol i gyswllt cynaliadwy/ystyrlon, gyda phwynt cyswllt cyson ar gyfer y teulu geni a mabwysiadwyr a oedd yn arbenigo yn y maes gwaith hwn. Mae angen canllawiau clir a gwybodaeth, ond hefyd perthnasoedd sy\u2019n meithrin ymddiriedaeth rhwng y cyfranogwyr a gweithwyr proffesiynol."}, {"text_idx": "#000014", "text": "Gall cefnogi rhieni geni fod yn arbennig o heriol:"}, {"text_idx": "#000015", "text": "Mae\u2019r blwch llythyrau yn dechrau ar y pwynt pan fyddant ar eu hisaf \u2013 maent yn ddig ac yn dioddef galar \u2013 mae cymryd amser i sefydlu perthynas a\u0302 nhw pan fydd y gweithiwr cymdeithasol sy\u2019n dod o hyd i\u2019r teulu yng nghanol dod o hyd i deulu, ac yna rheoli\u2019r trawsnewid, yn heriol ac mae angen llawer o amser a gwaith ac fel arfer dyma\u2019r gwaith sy\u2019n dioddef wrth orfod blaenoriaethu."}, {"text_idx": "#000016", "text": "Cyfarfodydd rhwng rhieni geni a mabwysiadwyr"}, {"text_idx": "#000017", "text": "Mae blaenoriaeth y Gwasanaeth Mabwysiadu Cenedlaethol o \u2018gyswllt iachach\u2019 yn cynnwys \u2018rhagdybiaeth o gyfarfodydd cychwynnol rhwng mabwysiadwyr a rhieni geni oni bai fod rheswm cymhellol dros beidio a\u0302 chynnal y rhain\u2019. Cyfeirir at y rhain yn aml fel \u2018cyfarfodydd untro\u2019, ond efallai y byddai\u2019n well cyfeirio atynt fel cyfarfodydd \u2018cychwynnol\u2019 neu \u2018ragarweiniol\u2019. Dywedodd ymatebwyr y gallant helpu\u2019r rhai sy\u2019n cymryd rhan i ddechrau\u2019r broses o adeiladu ymddiriedaeth ac i weld ei gilydd fel \u2018pobl\u2019. Mae\u2019r gallu i gydymdeimlo yn cael ei ystyried yn hanfodol i gyswllt fod yn gynaliadwy ac ystyrlon ac felly\u2019n fuddiol i\u2019r plentyn."}, {"text_idx": "#000018", "text": "Roedd cyfanswm y cyfarfodydd o\u2019r fath yn cynrychioli 18.6% (61) o\u2019r plant a leolwyd. O\u2019r rhain, roedd 80% (49) yn digwydd tua adeg y lleoliad ac 20% (12) yn fwy na chwe mis ar o\u0302l y lleoliad."}, {"text_idx": "#000019", "text": "Gall anhyblygrwydd dros yr amseriad gyfyngu ar nifer y cyfarfodydd o\u2019r fath. Maent fel arfer yn digwydd o gwmpas amser y cyflwyniadau/lleoliad ac efallai y bydd y posibilrwydd o gyfarfodydd diweddarach yn cael ei ostwng. Teimlai rhai ymatebwyr y gallai ansawdd y rhyngweithio fod yn well os bydd cyfarfodydd yn ddiweddarach ac y dylid ystyried opsiynau eraill, gan gynnwys cyfarfodydd rhithwir."}, {"text_idx": "#000020", "text": "Tynnwyd sylw hefyd at ddull cadarnhaol o gysylltu yn gynnar trwy hyfforddiant paratoi ac annog a chefnogi \u2018lythyrau ymgartrefu\u2019 fel rhywbeth pwysig ar gyfer llwyddiant tymor hir."}, {"text_idx": "#000021", "text": "Er bod y niferoedd yn fach, gall cyswllt uniongyrchol fod yn digwydd nad yw asiantaethau yn ymwybodol ohono. Mae\u2019n dal i gael ei ystyried yn eithriadol ac yn aml yn cael ei ddiystyru oherwydd risg ganfyddedig, ond nid oes llawer o dystiolaeth o asesiad systematig o risg yn erbyn manteision posibl. Nid oes gan rai ymarferwyr fawr ddim profiad o gyswllt uniongyrchol, os o gwbl, a gallant dybio ei fod yn gynhenid anniogel neu\u2019n anfuddiol."}, {"text_idx": "#000022", "text": "Yn 2021/22, roedd saith cyswllt heb eu cynllunio trwy\u2019r cyfryngau cymdeithasol. Efallai y bydd eraill na chawsant eu hadrodd. Mae llawer o ymatebwyr yn poeni am hyn a hoffent gael mwy o wybodaeth a chymorth. Dywedodd 35.5% fod hyfforddiant penodol ar gael gan eu gwasanaeth, 47% bod cyngor cyffredinol yn cael ei ddarparu. Mae cyswllt o\u2019r fath yn ymddangos yn anochel, ac mae angen i deuluoedd wybod sut i reoli a lleihau\u2019r risgiau."}, {"text_idx": "#000023", "text": "Mae\u2019n bwysig adolygu pob math o gyswllt a sicrhau ei fod yn dal i fod yn briodol i anghenion y plentyn. Bydd plant yn tyfu ac yn datblygu, gall rhieni geni ymateb i golli eu plentyn trwy wneud newidiadau sylweddol, ac mae\u2019n anochel y bydd datblygiad eu plentyn yn effeithio ar rieni mabwysiadol yn ogystal a\u0302 newidiadau yn eu bywydau eu hunain. Nododd yr ymatebwyr amrywiad sylweddol yn y trefniadau ar gyfer adolygu, boed yn systematig, mewn ymateb i newid mewn amgylchiadau neu ar gais unigolyn."}, {"text_idx": "#000024", "text": "Yn gyffredinol, mae tystiolaeth bod cyswllt yn cael ei ystyried yn bwysig iawn gan bawb sy\u2019n gweithio gyda phlant mabwysiedig a\u2019u teuluoedd. Mae cynnydd wedi\u2019i wneud o ran datblygu ymarfer, ond mae llawer mwy i\u2019w wneud o hyd. Mae angen lefelau parhaus o fod yn agored ac yn hyblyg wrth gynllunio ar gyfer cyswllt, yn enwedig o ran ystyried cyswllt uniongyrchol. Bydd adnoddau i gefnogi pawb dan sylw ac yn yr un modd i alluogi adolygiad systematig o\u2019r trefniadau hefyd yn hanfodol i drefniadau sy\u2019n gweithio\u2019n dda wrth i ni fynd ymlaen."}, {"text_idx": "#000025", "text": "[1] Mae cyswllt blwch llythyrau yn drefniant gwirfoddol lle mae rhieni mabwysiadol a theuluoedd geni yn cytuno i gadw mewn cysylltiad drwy gyfnewid newyddion drwy\u2019r asiantaeth fabwysiadu sy\u2019n gyfrifol am leoli\u2019r plentyn, unwaith neu ddwywaith y flwyddyn. Fel arfer, byddai hyn yn dod i ben pan fydd y plentyn yn dod yn oedolyn yn 18 oed yn gyfreithiol."}, {"text_idx": "#000026", "text": "[2] Gorchymyn cyswllt \u2013 mae adran 9 o Ddeddf Plant a Theuluoedd 2014 yn mewnosod adran 51A newydd yn Neddf Plant 1989 i wneud darpariaeth i\u2019r llys wneud gorchymyn i ganiata\u0301u neu wahardd cyswllt rhwng plentyn mabwysiedig ac ystod benodol a chyfyngedig o bobl."}, {"text_idx": "#000027", "text": "[3]. Gorchymyn lleoli \u2013 gorchymyn a wnaed gan y llys a wnaed o dan adran 21 o Ddeddf Mabwysiadu a Phlant 2002 yn awdurdodi awdurdod lleol i leoli plentyn ar gyfer ei fabwysiadu gydag unrhyw ddarpar fabwysiadwyr y gall yr awdurdod eu dewis (is-adran (1)."}, {"text_idx": "#000029", "text": "To find more resources on this topic, check out the conferences below."}, {"text_idx": "#000033", "text": "If you are human, leave this field blank."}]